Ditsem Nuus - Die tragedie van Noordwes
Die tragedie van Noordwes
Dit is ontsaglik tragies wat nou in Noordwes-provinsie gebeur het – 'n ANC-regering onder premier Supra Mahumapelo wat nie net massief die geld gesteel het wat aan hulle toegewys is nie, maar ook feitlik geen dienslewering gedoen het nie. Die gevolg is dat die provinsie in chaos gedompel is en die inwoners in ellende laat verval is.
Mahumapelo was of is 'n verbete ondersteuner van Jacob Zuma, wat met sy staatskaping oor 10 jaar waarskynlik die grootste misdadiger is in die geskiedenis van SA. Hoe het die ANC nie die land opgemors nie en dan probeer hulle nog enige geloofwaardigheid opeis?
Hoe ironies is Noordwes ook nie as 'n spieëlbeeld van SA nie – in die sewentiger- en tagtigerjare is selfregering met alles wat nodig is vir die Tswanas in Noordwes in die vorm van die eie tuisland Bophuthatswana op 'n skinkbord aangebied. Hulle kon net vat en hul eie heil uitwerk.
Maar nee, sê hulle toe onder leiding van politieke agitators en onder druk van die NWO, "Ons verkies die ANC". Die ANC is toe wat hulle gekry het – en die massiewe gemors waarin hulle nou sit.
Noordwes is natuurlik ook slegs 'n mikrokosmos van die situasie in Suid-Afrika. Dit is nie 'n mooi prentjie nie, om dit sag te stel. In effek plaas dit die Afrikaner waarskynlik voor sy grootste uitdaging ooit vir oorlewing en voortbestaan.